అధిక మూలధనంతో ఆదుకోవాలి
- నోట్ల రద్దుతో నిలిచిన రుణాలు
- తాత్కాలిక ఇబ్బందులు తలెత్తాయి
- సేవాపన్ను ఎత్తివేయాలి :బ్యాంకర్ల సమావేశాల్లో పీఎస్‌బీలు
న్యూఢిల్లీ: పెద్ద నోట్ల రద్దుతో వ్యాపారంలో తాత్కాలిక ఇబ్బందులు తలెత్తుతున్నాయని మంగళవారం 'ప్రభుత్వ రంగ బ్యాంకు'లు (పీఎస్‌బీ) సర్కారుకు తమ ఆవేదన వ్యక్తం చేశాయి. వీటిని తట్టుకొని రాణించేందుకు సర్కారు అధిక మూలధనాన్ని సమకూర్చాల్సిన అవసరం ఎంతైనా ఉందని వేడుకున్నాయి. దీనికి సంబంధించి 'భారతీయ రిజర్వు బ్యాంకు' (ఆర్‌బీఐ)కి పలు ప్రతిపాదన పంపినట్లు వెల్లడించాయి. కేంద్ర ప్రభుత్వ బడ్జెట్‌ ముందస్తు కసరత్తులో భాగంగా మంగళవారం ఆర్థిక శాఖ మంత్రి అరుణ్‌ జైట్లీ బ్యాంకుల ప్రధాన అధికారులతో భేటీ అయ్యారు. గతేడాది రూపొందించిన 'ఇంద్రధనుస్సు' రోడ్‌మ్యాప్‌లో ప్రభుత్వం ఇచ్చిన హామీలను వారు గుర్తు చేసినట్లు తెలుస్తోంది. ఈ క్రమంలోనే ప్రస్తుత ఆర్థిక సంవత్సరంలో పీఎస్‌బీలకు రూ.25,000 కోట్ల మూలధనాన్ని సమకూర్చాల్సి ఉంది. గత జులైలో తొలి రౌండ్‌లో భాగంగా 13 ప్రభుత్వ రంగ బ్యాంకులకు రూ.22,915 కోట్ల మూలధనాన్ని ప్రకటించింది. ఇందులో ఇప్పటి వరకు 75 శాతం కేటాయింపులు మాత్రమే జరిగాయి. పెద్దనోట్ల రద్దు ప్రకటించిన నవంబర్‌ 8 నుంచి బ్యాంకులు రుణాలు ఇవ్వడం మానేశాయి. రూ.500, రూ.1000 నోట్ల రద్దుతో బ్యాంకులపై పని భారం పెరిగి రుణాల జారీని నిలిపివేశాయి. డిజిటల్‌ లావాదేవీలపై సర్వీసు ట్యాక్స్‌ను ఎత్తివేయాలని బ్యాంకర్లు ప్రభుత్వాన్ని కోరారు.
ఆందోళన బాటన బ్యాంకు ఉద్యోగులు..
పెద్ద నోట్ల రద్దుతో తీవ్ర ఒత్తిడిని ఎదుర్కొంటున్న బ్యాంకు ఉద్యోగులు అందోళన బాట పట్టేందుకు సిద్ధమవుతున్నారు. ఇందులో భాగంగా దశల వారీగా తమ పని ఒత్తిడిని, ఆందోళనను సర్కారుకు తెలియజేయాలని ఉద్యోగ సంఘాలు నిర్ణయించుకున్నాయి. 'ఆల్‌ ఇండియా బ్యాంక్‌ ఎంప్లాయీస్‌ అసోసియేషన'్‌, 'ఆల్‌ ఇండియా బ్యాంక్‌ ఆఫీసర్స్‌ అసోసియేషన్‌' సహా వివిధ బ్యాంకులు, వారి ఉద్యోగులు ఆందోళనకు సిద్ధమవుతున్నారు. ఇందులో భాగంగా ఈ నెల 28న భారీ ఎత్తున ఆందోళన నిర్వహించనున్నారు. అనంతరం 29న జైట్లీకి ఒక లేఖను అందించనున్నామని యూనియన్లు ప్రకటించాయి. ఇదే అంశమై జనవరి 2, 3 తేదీల్లో కూడా ఆందోళన నిర్వహించనున్నట్టు తెలిపాయి. ఎంప్లాయీస్‌ అసోసియేషన్‌, ప్రధాన కార్యదర్శి సి.హెచ్‌ వెంకటాచలం, బ్యాంక్‌ ఆఫీసర్స్‌ అసోసియేషన్‌ ఎస్‌ నాగార్జున ఈ మేరకు ఒక ప్రకటన జారీ చేశారు. తమ సంస్థల పిలుపు మేరకు, ఇప్పటికే తమ యూనిట్లు అన్ని ప్రధాన కేంద్రాల్లో ప్రదర్శనల కార్యక్రమం చేపట్టి స్థానిక ఆర్‌బీఐ అధికారులకు మెమోరాండం అందించినట్టు తెలిపారు.
మీ స్నేహితులకు రికమెండ్ చెయ్యండి